2012.gada 28.augustā Noteikumi Nr.586

Rīgā (prot. Nr.49 15.§)

**Grozījumi Ministru kabineta 2007.gada 16.oktobra noteikumos Nr.706 "Dabas lieguma "Virguļicas meži" individuālie aizsardzības un izmantošanas noteikumi"**

Izdoti saskaņā ar likuma

"Par īpaši aizsargājamām dabas teritorijām"

14.panta otro daļu un

17.panta otro daļu

Izdarīt Ministru kabineta 2007.gada 16.oktobra noteikumos Nr.706 "Dabas lieguma "Virguļicas meži" individuālie aizsardzības un izmantošanas noteikumi" (Latvijas Vēstnesis, 2007, 169.nr.) šādus grozījumus:

1. Aizstāt noteikumu tekstā vārdus "reģionālā vides pārvalde" (attiecīgā locījumā) ar vārdiem "Dabas aizsardzības pārvalde" (attiecīgā locījumā).

2. Papildināt I nodaļu ar 5.1 punktu šādā redakcijā:

"5.1 Visā lieguma teritorijā valsts autoceļi to zemes nodalījuma joslas platumā ir noteikti kā neitrālā zona."

3. Svītrot 7.punktu.

4. Papildināt noteikumus ar 8.1 punktu šādā redakcijā:

"8.1 Dabas aizsardzības pārvalde, izsniedzot rakstisku atļauju šajos noteikumos minētajām darbībām, izmanto dabas aizsardzības plānā ietverto informāciju un jaunāko pieejamo informāciju par īpaši aizsargājamām sugām un biotopiem lieguma teritorijā. Dabas aizsardzības pārvaldes atļauja nav nepieciešama šo noteikumu 13.4., 13.26., 13.29.2., 13.29.3., 13.29.7., 18.9.1., 18.9.3.apakšpunktā un 15.punktā minētajām darbībām, kurām saskaņā ar normatīvajiem aktiem par ietekmes uz vidi novērtējumu Valsts vides dienests izsniedz tehniskos noteikumus vai veic sākotnējo ietekmes uz vidi novērtējumu."

5. Izteikt 11.3.apakšpunktu šādā redakcijā:

"11.3. vides monitoringa, nacionālā meža monitoringa un meža inventarizācijas veikšana;".

6. Izteikt 11.6.apakšpunktu šādā redakcijā:

"11.6. esošo ceļu uzturēšana un renovācija vai rekonstrukcija, ja šo darbību rezultātā netiek mainīta meža zemes lietošanas kategorija;".

7. Svītrot 11.10.apakšpunktā vārdus "ja saņemta reģionālās vides pārvaldes rakstiska atļauja".

8. Papildināt noteikumus ar 11.12.apakšpunktu šādā redakcijā:

"11.12. ekosistēmu, īpaši aizsargājamo biotopu un īpaši aizsargājamo sugu dzīvotņu aizsardzībai un saglabāšanai nepieciešamo pasākumu īstenošana, ja saņemta Dabas aizsardzības pārvaldes rakstiska atļauja."

9. Izteikt 13.4. un 13.5.apakšpunktu šādā redakcijā:

"13.4. veikt darbības, kuru rezultātā tiek mainīta meža vai lauksaim­niecībā izmantojamās zemes lietošanas kategorija, izņemot dabiski apmežojušās zemes lietošanas kategorijas maiņu uz kategoriju "mežs" vai "krūmājs", kā arī gadījumus, ja to veic saskaņā ar Dabas aizsardzības pārvaldes rakstisku atļauju šo noteikumu 13.29.2.apakšpunktā minēto darbību veikšanai;

13.5. dedzināt sauso zāli un niedres, kā arī meža zemsedzi. Šis aizliegums neattiecas uz īpaši aizsargājamo biotopu atjaunošanas pasākumiem, kuru veikšanai ir saņemta Dabas aizsardzības pārvaldes rakstiska atļauja un par kuriem ir rakstiski informēta par ugunsdrošību un ugunsdzēsību atbildīgā institūcija;".

10. Izteikt 13.7.apakšpunkta ievaddaļu šādā redakcijā:

"13.7. cirst kokus kopšanas cirtē, ja mežaudzes vecums pārsniedz:".

11. Izteikt 13.9.apakšpunktu šādā redakcijā:

"13.9. no 15.marta līdz 31.jūlijam veikt mežsaimniecisko darbību, izņemot meža nekoksnes vērtību ieguvi, meža ugunsdrošības pasākumus, meža atjaunošanu ar rokas darbarīkiem un bīstamo koku ciršanu un novākšanu;".

12. Svītrot 13.12.apakšpunktu.

13. Izteikt 13.13.apakšpunktu šādā redakcijā:

"13.13. pārvietoties ar mehāniskajiem transportlīdzekļiem, tai skaitā automašīnām, traktortehniku, motocikliem, tricikliem, kvadricikliem un mopēdiem, kā arī ar dzīvniekiem un pajūgiem ārpus ceļiem un dabiskām brauktuvēm mežā, izņemot gadījumus, ja pārvietošanās ir saistīta ar šo teritoriju apsaimniekošanu, uzraudzību, valsts aizsardzības uzdevumu veikšanu vai glābšanas un meklēšanas darbiem;".

14. Izteikt 13.15.apakšpunktu šādā redakcijā:

"13.15. kurināt ugunskurus ārpus speciāli ierīkotām vietām, kuras nodrošina uguns tālāku neizplatīšanos (izņemot ugunskurus ciršanas atlieku sadedzināšanai atbilstoši ugunsdrošību un ugunsdzēsību regulējošajiem normatīvajiem aktiem);".

15. Svītrot 13.17. un 13.18.apakšpunktu.

16. Aizstāt 13.19.apakšpunktā vārdu "ģeneratorus" ar vārdu "elektrostacijas".

17. Svītrot 13.20.apakšpunktu.

18. Izteikt 13.23.apakšpunktu šādā redakcijā:

"13.23. sadalīt zemes īpašumus zemes vienībās, kas mazākas par 10 hektāriem, tai skaitā dalot kopīpašumu, kā arī noteikt lietošanas tiesības kopīpašumam, ja jebkura kopīpašnieka lietošanā paliek mazāk par 10 hektāriem. Šis nosacījums neattiecas uz zemes vienībām, kas tiek atdalītas infrastruktūras un inženierkomunikāciju būvniecībai vai uzturēšanai un kuru apbūves nosacījumus nosaka vietējās pašvaldības teritorijas plānojumā;".

19. Papildināt 13.29.3.apakšpunktu aiz vārda "ierīkot" ar vārdiem "publiski pieejamus".

20. Svītrot 13.29.7. un 13.29.8.apakšpunktu.

21. Papildināt IV nodaļu ar 13.1 punktu šādā redakcijā:

"13.1 Dabas lieguma zonā sanitārā cirte atļauta gadījumos, ja meža slimību, kaitēkļu, dzīvnieku vai citādi bojātie koki rada masveidīgas kaitēkļu savairošanās draudus, var izraisīt mežaudžu bojāeju ārpus dabas lieguma zonas un ir saņemts Valsts meža dienesta sanitārais atzinums."

22. Papildināt 14.punktu aiz vārda "attīstību" ar vārdiem "kā arī lai nodrošinātu transporta infrastruktūras objektu uzturēšanu un attīstību".

23. Aizstāt 17.punktā vārdu "svešzemju" ar vārdu "citzemju".

24. Izteikt 18.7. un 18.8.apakšpunktu šādā redakcijā:

"18.7. veikt darbības, kuru rezultātā tiek mainīta zemes lietošanas kategorija;

18.8. iznīcināt dabisko zemsedzi;".

25. Svītrot 18.9.4.apakšpunktu.

26. Papildināt noteikumus ar 20. un 21.punktu šādā redakcijā:

"20. Ja aizsargājamo koku nomāc vai apēno jaunāki koki un krūmi, atļauta to izciršana aizsargājamā koka vainaga projekcijā un tai piegulošajā zonā, izveidojot no kokiem brīvu 10 metru platu joslu (mērot no aizsargājamā koka vainaga projekcijas līdz apkārtējo koku vainagu projekcijām) saskaņā ar normatīvajiem aktiem, kas regulē koku ciršanu mežā un ārpus tā.

21. Ja aizsargājamais koks ir nolūzis vai nozāģēts, koka stumbrs un zari, kuru diametrs ir lielāks par 50 centimetriem, meža zemēs ir saglabājami koka augšanas vietā vai tās tuvākajā apkārtnē."

27. Izteikt 2.pielikuma 3.punkta ievaddaļu šādā redakcijā:

"3. Neitrālajā zonā ietilpst valsts autoceļi to zemes nodalījuma joslas platumā. Neitrālajā zonā ietilpstošie meža zemes kvartāli, nogabali un īpašumu kadastra numuri:".

28. Izteikt 4.pielikumu šādā redakcijā:

"4.pielikums

Ministru kabineta

2007.gada 16.oktobra

noteikumiem Nr.706

**Aizsargājamie koki – vietējo un citzemju sugu dižkoki**

**(pēc apkārtmēra vai augstuma)**

|  |  |  |  |  |
| --- | --- | --- | --- | --- |
| Nr. p.k. | Nosaukums latviešu valodā | Nosaukums latīņu valodā | Apkārtmērs 1,3 m  augstumā (m) | Augstums (m) |
| **I. Vietējās sugas** | | | | |
| 1. | Āra bērzs (kārpainais bērzs) | *Betula pendula (Betula verrucosa)* | 3,0 | 33 |
| 2. | Baltalksnis | *Alnus incana* | 1,6 | 25 |
| 3. | Blīgzna (pūpolvītols) | *Salix caprea* | 1,9 | 22 |
| 4. | Eiropas segliņš | *Euonymus europaeus* | 1,0 | 6 |
| 5. | Hibrīdais alksnis | *Alnus x pubescens* | 1,5 | 32 |
| 6. | Melnalksnis | *Alnus glutinosa* | 2,5 | 30 |
| 7. | Meža bumbiere | *Pyrus pyraster* | 1,5 | 13 |
| 8. | Meža ābele | *Malus sylvestris* | 1,5 | 14 |
| 9. | Parastā apse | *Populus tremula* | 3,5 | 35 |
| 10. | Parastā egle | *Picea abies* | 3,0 | 37 |
| 11. | Parastā goba | *Ulmus glabra* | 4,0 | 28 |
| 12. | Parastā ieva | *Padus avium* | 1,7 | 22 |
| 13. | Parastā (ogu) īve | *Taxus baccata* | 0,6 | 8 |
| 14. | Parastais kadiķis | *Juniperus communis* | 0,8 | 11 |
| 15. | Parastā kļava | *Acer platanoides* | 3,5 | 27 |
| 16. | Parastā liepa | *Tilia cordata* | 3,5 | 33 |
| 17. | Parastais osis | *Fraxinus excelsior* | 3,5 | 34 |
| 18. | Parastais ozols | *Quercus robur* | 4,0 | 32 |
| 19. | Parastais pīlādzis | *Sorbus aucuparia* | 1,5 | 21 |
| 20. | Parastā priede | *Pinus sylvestris* | 2,5 | 38 |
| 21. | Parastais skābardis | *Carpinus betulus* | 1,5 | 20 |
| 22. | Parastā vīksna | *Ulmus laevis* | 4,0 | 30 |
| 23. | Purva bērzs (pūkainais bērzs) | *Betula pubescens (Betula alba)* | 3,0 | 32 |
| 24. | Šķetra | *Salix pentandra* | 1,6 | 22 |
| 25. | Trauslais vītols | *Salix fragilis* | 4,0 | – |
| **II. Citzemju sugas** | | | | |
| 26. | Baltais vītols | *Salix alba* | 4,5 | 20 |
| 27. | Baltā robīnija | *Robinia pseudoacacia* | 1,9 | 20 |
| 28. | Balzama baltegle | *Abies balsamea* | 1,5 | 24 |
| 29. | Eiropas baltegle | *Abies alba* | 2,7 | 32 |
| 30. | Eiropas ciedrupriede | *Pinus cembra* | 1,6 | 22 |
| 31. | Eiropas lapegle | *Larix decidua* | 3,2 | 39 |
| 32. | Holandes liepa | *Tilia x europaea* | 2,8 | 26 |
| 33. | Kalnu kļava | *Acer pseudoplatanus* | 2,2 | 20 |
| 34. | Lēdebūra lapegle | *Larix ledebourii* | 3,0 | 34 |
| 35. | Krimas liepa | *Tilia x euchlora* | 1,9 | 20 |
| 36. | Lauku kļava | *Acer campestre* | 1,5 | 18 |
| 37. | Mandžūrijas riekstkoks | *Juglans mandshurica* | 1,6 | 18 |
| 38. | Melnā priede | *Pinus nigra* | 1,9 | 23 |
| 39. | Menzīsa duglāzija | *Pseudotsuga menziesii* | 2,4 | 30 |
| 40. | Papeles | *Populus spp.* | 5,0 | 35 |
| 41. | Parastā zirgkastaņa | *Aesculus hippocastanum* | 3,0 | 23 |
| 42. | Eiropas dižskābardis | *Fagus sylvatica* | 3,8 | 30 |
| 43. | Pensilvānijas osis | *Fraxinus pennsylvanica* | 2,0 | 23 |
| 44. | Platlapu liepa | *Tilia platyphyllos* | 3,1 | 27 |
| 45. | Pelēkais riekstkoks | *Juglans cinerea* | 2,8 | 20 |
| 46. | Rietumu tūja | *Thuja occidentalis* | 1,5 | 16 |
| 47. | Saldais ķirsis | *Cerasus avium* | 1,6 | 12 |
| 48. | Sarkanais ozols | *Quercus rubra* | 1,9 | 27 |
| 49. | Sarkstošais vītols | *Salix x rubens* | 3,1 | 25 |
| 50. | Sibīrijas baltegle | *Abies sibirica* | 1,8 | 30 |
| 51. | Sibīrijas ciedrupriede | *Pinus sibirica* | 1,9 | 22 |
| 52. | Sudraba kļava | *Acer saccharinum* | 3,2 | 26 |
| 53. | Veimuta priede | *Pinus strobus* | 2,7 | 36 |
| 54. | Vienkrāsas baltegle | *Abies concolor* | 1,7 | 32" |

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs